PATVIRTINTA

Biržų rajono savivaldybės administracijos

direktoriaus 2021 m. balandžio 26 d.

įsakymu Nr. A-275

**BIRŽŲ RAJONO ŠVIETIMO ĮSTAIGŲ, VYKDANČIŲ IKIMOKYKLINIO IR PRIEŠMOKYKLINIO UGDYMO PROGRAMAS, DARBO ORGANIZAVIMO VASAROS LAIKOTARPIU TVARKOS APRAŠAS**

**I SKYRIUS**

**BENDROSIOS NUOSTATOS**

1.Biržų rajono švietimo įstaigų, vykdančių ikimokyklinio ir priešmokyklinio ugdymo programas, darbo organizavimo vasaros laikotarpiu tvarkos aprašas (toliau – Aprašas) reglamentuoja Biržų rajono savivaldybės švietimo įstaigų (toliau – švietimo įstaigos) ikimokyklinio ir priešmokyklinio ugdymo grupių (toliau– Grupių) darbo planavimą, tėvų (globėjų, įtėvių) prašymų dėl vaiko priėmimo į Grupę vasaros laikotarpiu teikimą, eilių sudarymą, Grupių komplektavimą, atlyginimo už vaiko išlaikymą Grupėje mokėjimą vasaros laikotarpiu (nuo birželio 1 d. iki rugpjūčio 31 d.).

2. Aprašas parengtas vadovaujantis Lietuvos Respublikos švietimo įstatymu ir kitais teisės aktais.

**II SKYRIUS**

**GRUPIŲ DARBO PLANAVIMAS**

3. Ugdymo procesas Grupėse prasideda rugsėjo 1 d., baigiasi ikimokyklinio ugdymo Grupėse rugpjūčio 31 d., priešmokyklinio ugdymo Grupėse – gegužės 31 d.

4. Vasaros laikotarpiu švietimo įstaigų Grupių darbas gali būti nutraukiamas.

5. Švietimo įstaigos direktorius, įvertinęs žmogiškuosius švietimo įstaigos išteklius, planuojamus remonto darbus ir Grupes lankančių vaikų tėvų (globėjų, įtėvių) poreikius vasaros laikotarpiui, iki balandžio 30 d. Biržų rajono savivaldybės administracijai (toliau – Savivaldybės administracijos) (Švietimo, kultūros ir sporto skyriui) pateikia motyvuotą prašymą dėl Grupės (-ių) darbo nutraukimo ir (ar) leidimo Grupei (-ėms) dirbti vasaros laikotarpiu.

6. Savivaldybės administracijos direktorius, atsižvelgdamas šio į Aprašo 5 punkte nurodytus švietimo įstaigų direktorių prašymus, kasmet iki gegužės 7 d. įsakymu tvirtina švietimo įstaigų Grupių darbo grafiką vasaros laikotarpiui.

**III SKYRIUS**

**TĖVŲ (GLOBĖJŲ, ĮTĖVIŲ) PRAŠYMŲ DĖL VAIKO PRIĖMIMO Į GRUPĘ VASAROS LAIKOTARPIU** **TEIKIMAS**

7. Tėvai (globėjai, įtėviai), vadovaudamiesi Savivaldybės administracijos direktoriaus įsakymu patvirtintu švietimo įstaigų Grupių darbo grafiku vasaros laikotarpiui, gegužės 10-14 d. atvykę į įstaigą, kurią laiko vaikas, arba elektroniniu paštu pateikia prašymą (pagal Aprašo priede nustatytą formą) švietimo įstaigos direktoriui dėl vaiko priėmimo į Grupę vasaros laikotarpiu.

8. Kartu su prašymu dėl vaiko priėmimo į Grupę vasaros laikotarpiu švietimo įstaigą lankiusio vaiko tėvai (globėjai, įtėviai) pateikia pirmumo teisę įrodantį dokumentą (jei tokį turi) ar kt.

**IV SKYRIUS**

**EILIŲ SUDARYMAS**

9. Švietimo įstaigoje užregistravus tėvų (globėjų, įtėvių) prašymus dėl vaikų priėmimo į Grupes vasaros laikotarpiu, kiekvienam vasaros mėnesiui sudaromos atskiros eilės į Grupes.

10. Eilės į Grupes sudaromos prioriteto mažėjimo tvarka:

10.1. vaikams, kuriems Savivaldybės administracijos direktoriaus įsakymu paskirtas privalomas ikimokyklinis ugdymas;

10.2. vaikams, augantiems šeimoje patiriamų socialinės rizikos veiksnių;

10.3. dirbančių tėvų (globėjų, įtėvių) vaikams, kurių abu tėvai (globėjai, įtėviai) arba vienas tėvas (globėjas, įtėvis), jei vaiką augina vienas iš tėvų (globėjų, įtėvių), pateiktame prašyme dėl vaiko priėmimo nurodytu laikotarpiu privalo dirbti ir pateikia darbdavių (-io) (įskaitant savarankiškai dirbančius asmenis) pažymas (-ą), įrodančias (-ią), kad darbdaviai (-ys) tuo laikotarpiu jiems nesuteiks kasmetinių atostogų;

10.4. pirmenybė suteikiama formuojant ikimokyklinio amžiaus vaikų Grupes, pagal prašymo pateikimo datą;

10.5. esat galimybėms, priimami priešmokyklinio ugdymo vaikai pagal prašymo pateikimo datą.

11. Apie vaikui suteikiamą vietą Grupėje vasaros laikotarpiu tėvai (globėjai, įtėviai) informuojami elektroninėmis priemonėmis iki gegužės 21 d.

12. Vaikai į Grupes vasaros laikotarpiu nepriimami, jei tėvai (globėjai, įtėviai) turi įsiskolinimą už vaiko išlaikymą įstaigoje.

13. Grupėje atsiradus laisvai vietai, ji suteikiama kitam eilėje laukiančiam vaikui.

**V SKYRIUS**

**GRUPIŲ KOMPLEKTAVIMAS**

14. Vasaros laikotarpiui Grupės komplektuojamos iš naujo, atsižvelgiant į tėvų (globėjų, įtėvių) pateiktus prašymus dėl vaikų priėmimo į Grupes ir vadovaujantis Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtintos Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“ nuostatomis.

15. Vasaros laikotarpiu sumažėjus Grupes lankančių vaikų skaičiui, švietimo įstaigos direktorius gali komplektuoti kitas Grupes, vadovaudamasis Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“nuostatomis ir išleisdamas įsakymą dėl naujos Grupės komplektavimo.

**VI SKYRIUS**

**ATLYGINIMO UŽ VAIKO IŠLAIKYMĄ IU GRUPĖJE MOKĖJIMAS**

16. Atlyginimą už vaiko išlaikymą Grupėje tėvai (globėjai, įtėviai) moka vadovaudamiesi Biržų rajono savivaldybės tarybos 2019 m.rugsėjo 26 d. sprendimu Nr. T-193 „Dėl Atlyginimo už vaikų, ugdomų pagal ikimokyklinio ir (ar) priešmokyklinio ugdymo programas, išlaikymą savivaldybės švietimo įstaigose nustatymo tvarkos aprašo patvirtinimo“ (su visais pakeitimais ir papildymais) nustatyta tvarka.

**VII SKYRIUS**

**BAIGIAMOSIOS NUOSTATOS**

17. Už Aprašo įgyvendinimą atsako švietimo įstaigos direktorius.

18. Aprašo įgyvendinimo kontrolę vykdo Biržų rajono savivaldybės administracijos Švietimo, kultūros ir sporto skyrius.

19. Aprašas skelbiamas Biržų rajono savivaldybės ir švietimo įstaigų, interneto svetainėse.